is is is is is is is is is is is is is is is is is is gl is is is is is is is is is en es pt is en is is is en is en sv is is is is is is is de de is en is pt is is is is is is is pt is is is is is hbs_lat is is is is is hu is is is is is is is is is is is is is is is is is is en is da is es
Ferðaþjónusta á krossgötum - Landsbankinn
Landsbankinn og Íslandsstofa stóðu fyrir fjölmennu málþingi um fjárfestingar í ferðaþjónustu þann 25. janúar 2012.
Þar fjölluðu innlendir og erlendir sérfræðingar og fulltrúar ferðaþjónustufyrirtækja um fjárfestingar í greininni frá ýmsum hliðum. Kynntar voru niðurstöður nýrrar könnunar sem Capacent vann fyrir Landsbankann og Íslandsstofu um viðhorf fulltrúa ferðaþjónustufyrirtækja til fjárfestinga. Í tilefni af málþinginu vann Hagfræðideild Landsbankans greiningu á stöðu ferðaþjónustunnar og kynnti helstu niðurstöður hennar á málþinginu.
Hér má nálgast útdrátt úr erindum framsögumanna, glærukynningar þeirra og fleira fróðlegt efni af ráðstefnunni.
1. febrúar 2012 - Gísli Steinar Ingólfsson
Í tengslum við málþing Landsbankans og Íslandsstofu um stöðuna og tækifæri í ferðaþjónustu framkvæmdi Capacent Gallup könnun á meðal forsvarsmanna fyrirtækja í geiranum. Könnunin var framkvæmd þann 11.-19. janúar síðastliðinn. Áhugaverðar niðurstöður komu fram í könnuninni og er ætlunin hér að fara stuttlega yfir þær.
Meirihluti forsvarsmanna, eða tveir af hverjum þremur, telur stöðuna í íslenskri ferðaþjónustu vera betri en undanfarin ár. Rúmlega 17% telja stöðuna vera óbreytta, en 16% telja stöðuna verri. Þetta eru niðurstöður sem koma ekki á óvart í ljósi jákvæðar þróunar í ferðaþjónustu á síðustu árum, t.d. hafa ferðamenn (og gistinætur) aldrei verið fleiri en árið 2011. Þannig fjölgaði ferðamönnum á Íslandi um tæplega 18% á milli áranna 2010 og 2011.
Aðilar í ferðaþjónustu eru einnig líklegri til að meta stöðu og framtíðarhorfur hagkerfisins betri en stjórnendur íslenskra fyrirtækja almennt.
Samanburður við könnun á stöðu og framtíðarhorfum, sem framkvæmd er fyrir Seðlabanka Íslands, sýnir að aðilar í ferðaþjónustu eru þrefalt líklegri en samanburðarhópurinn til að meta ástandið í efnahagslífinu sem gott. Tæp 12% forsvarsmanna ferðaþjónustufyrirtækja telja aðstæður í efnahagslífinu góðar en rúm 4% forsvarsmanna íslenskra fyrirtækja.
Sömuleiðis horfa aðilar í ferðaþjónustu mun bjartari augum á þróun í efnahagslífinu. Um 35% forsvarsmanna ferðaþjónustufyrirtækja telja að aðstæður muni batna á næstu sex mánuðum en tæp 22% stjórnenda fyrirtækja.
Mikil þörf fyrir aukið fjármagn ... en lítið aðgengi
Það er ljóst að þörf er á auknu fjármagni (í formi hlutafjár eða lánsfjár) fyrir íslensk ferðaþjónustufyrirtæki. 55% svarenda í könnuninni segja að það skipti fyrirtækið miklu máli að fá aukið fjármagn í fyrirtæki sitt á næstu tveimur árum. Ríflega 23% segja að það skipti hvorki miklu né litlu, rúmlega 13% segja að það skipti litlu máli og einungis ríflega 8% segja að fyrirtæki sitt hafi enga þörf fyrir aukið fjármagn. Samkvæmt þessu er eftirspurn eftir auknu fjármagni svo sannarlega til staðar hvort sem það er í formi lánsfjár eða hlutafjár.
Þrátt fyrir þessa miklu þörf á auknu fjármagni telja forsvarsmenn ferðaþjónustufyrirtækja aðgengi að fjármagni vera slæmt. Þannig telur meirihluti að aðgengi að lánsfé frá bönkum og hlutafé frá fjárfestum til fjárfestinga í íslenskri ferðaþjónustu sé slæmt. Einungis 12-13% telja að aðgengi að lánsfé eða hlutafé sé gott.
Athyglisvert er að ekki er hægt að greina mun eftir stærð fyrirtækja þegar kemur að því hversu greiðan aðgang stjórnendur telja sig eiga að lánsfé frá fyrirtækjum, en munur kemur fram þegar aðgengi að hlutafé er skoðað. Forsvarsmenn veltuhærri fyrirtækja telja sig hafa betra aðgengi að hlutafé en forsvarsmenn smærri fyrirtækja.
Minni áhugi á hlutafé en lánsfé?
Samkvæmt niðurstöðum könnunarinnar eru þrír af hverjum tíu forsvarsmanna fyrirtækja í ferðaþjónustu líklegir til að leita eftir aðkomu fjárfesta á næstu tveimur árum. Þetta eru næstum því helmingi færri aðilar en þeir sem segja það skipta miklu fyrir fyrirtækið að fá aukið fjármagn á sama tímabili. Þetta bendir klárlega til þess að stjórnendur kjósi fremur lánsfé en hlutafé í fyrirtækið. Leiða má líkur að því að ástæðan fyrir þessu sé mögulegt minna ákvörðunarvald stjórnenda með tilkomu nýrra fjárfesta í fyrirtækin.
Veltulægri fyrirtæki og þeir sem telja sig þurfa á meira fjármagni að halda á næstunni eru líklegastir til að leita eftir aðkomu fjárfesta á næstu tveimur árum.
Mikilvægt fyrir íslenska ferðaþjónustu að fá aukna fjárfestingu
Svarendur voru spurðir um mikilvægi aukinnar fjárfestingar í íslenskri ferðaþjónustu fyrir atvinnugreinina. Langflestir, eða tæplega 92% telja það skipta öllu eða miklu máli að fjárfesting verði aukin. Flestir telja að "samgöngubætur" (32,3%), uppbygging á ferðamannasvæðum (23,4%) og meira framboð afþreyingar sé sú tegund fjárfestingar sem muni nýtast íslenskri ferðaþjónustu best.
Forsvarsmenn ferðaþjónustufyrirtækja sjá sóknarfæri
Forsvarsmenn ferðaþjónustufyrirtækja sjá tækifæri í markaðssetningu ferðaþjónustunnar á höfuðborgarsvæðinu og á landsbyggðinni. "Ráðstefnir og fundir" (29,6%) og "ævintýra- og upplifunarferðaþjónusta" (24,3%) voru þau atriði sem flestir sjá mest tækifæri í á höfuðborgarsvæðinu. Á landsbyggðinni sjá forsvarsmenn fyrirtækja helst tækifæri í "náttúruupplifun" (43,1%) og í "ævintýra- og upplifunarferðaþjónustu" (31,7%). Þegar svarendur voru spurðir um hvaða þætti eigi að leggja mestu áherslu á á næstu árum kom í ljós að flestir (58,1%) nefndu "ferðaþjónustu utan háannatíma". Þar á eftir kom "aukin áhersla á að laða efnameiri ferðamenn til landsins" (12,9%). Færri nefndu aðra þætti.
Mikilvægi ferðaþjónustunnar fyrir uppbyggingu Íslands
Á málþingi Landsbankans og Íslandsstofu kom fram að ferðaþjónustan er orðin að "þriðju stoðinni" í efnahagslífi Íslands og hefur umfang ferðaþjónustugeirans vaxið hraðar en landsframleiðsla á síðasta áratug. Vonir um áframhaldandi jákvæða þróun gera það að verkum að mikilvægi ferðaþjónustunnar á enn eftir að vaxa á næstu árum. Svarendur í könnuninni eru sammála þessu og telja rúmlega 95% svarenda að íslensk ferðaþjónusta muni hafa mikið vægi þegar kemur að uppbyggingu Íslands á næstu árum.
Auknar fjárfestingar í ferðaþjónustunni, uppbygging á réttum sviðum og vel heppnuð markaðssetning er líkleg til að ýta undir mikilvægi ferðaþjónustunnar þegar kemur að endurreisn Íslands á næstu árum.
Flokkur:Skoðun, Lykilorð:Capacent, Ferðamenn, Ferðaþjónusta, Fjárfesting í ferðaþjónustu, Fjármagn, Könnun
Hagfræðideild: Ferðaþjónusta á Íslandi
Capacent: Fjárfestingar í ferðaþjónustu
Aukin tækifæri á erlendum mörkuðum?
Eru milljón ferðamenn vandamál? 2015
Fundur um verslun og þjónustu 2014
Fjárfestingatækifæri í sjávarútvegi 2014
Verður framtíðin án reiðufjár? 2013
Fjárfesting í fjármálafyrirtækjum 2013
Hafðu samband - 410 4000 - info@landsbankinn.is
Þjónustuverið er opið virka daga 9-17. Afgreiðslutími útibúa. Hraðbankar.
Opið virka daga 9-17
Útibú og afgreiðslur Hraðbankar Vextir Verðskrá
Landsbankinn hf. Austurstræti 11, 155 Reykjavík, Kt. 471008-0280Swift: NBIIISRE